《田横岛石砚歌》
清代·赵似祖

田横兄弟能得士，五百英雄同日死。苍茫孤岛葬英魂，夜夜灵风吹海水。

水中突兀生云根，碧血斑斑浸清泚。落日寒潮没远空，老蛟捧出霞天紫。

阴云泼墨黯黯飞，鱼龙呵护终不毁。有客探胜游东莱，携归置我乌皮几。

摩挲三叹秋气高，义士精发今在此。燃镫阴夜光青荧，振笔疾书惊且起。

笔端恍惚鬼神来，口噀海涛落满纸。

作者简介：赵似祖，字秋客，山东海阳人。道光壬辰进士，官刑部主事。有《希音阁诗》。